/Návrh/
D O H O D A                           
medzi vládou Slovenskej republiky a vládou Chorvátskej republiky
o spolupráci a vzájomnej pomoci pri katastrofách

Vláda Slovenskej republiky
a
vláda Chorvátskej republiky

(ďalej len “zmluvné strany”) presvedčené o nutnosti spolupráce s cieľom vzájomne si poskytovať pomoc pri katastrofách, 

dohodli sa   t a k t o :                                

Článok 1
   Predmet dohody
	Táto dohoda upravuje rámcové podmienky dobrovoľného poskytovania vzájomnej pomoci pri katastrofách na území štátu druhej zmluvnej strany, podmienky spolupráce pri prevencii pred katastrofami a pri ďalších  formách vzájomnej spolupráce.

 Článok 2
Pojmy
 Pojmy použité v tejto dohode znamenajú:
“katastrofa” je stav zapríčinený živelnou pohromou, technologickou haváriou a inými civilizačnými udalosťami s výnimkou vojny, ktorý svojím mimoriadnym rozsahom ohrozuje život, zdravie, majetok a životné prostredie; 
“žiadajúca zmluvná strana” je zmluvná strana, ktorej príslušné orgány požiadajú druhú zmluvnú stranu o poskytnutie pomoci;
“požiadaná zmluvná strana” je zmluvná strana, ktorej príslušné orgány vyhoveli žiadosti druhej zmluvnej strany o poskytnutie pomoci;
“záchranná jednotka” je skupina odborne pripravených osôb so zodpovedajúcou výbavou  a prostriedkami, určená požiadanou zmluvnou stranou na poskytnutie pomoci záchrannou jednotkou sa rozumejú aj príslušníci ozbrojených síl, ktorí sú vycvičení a poverení záchranou a pomocou
“jednotliví odborníci” sú osoby so zodpovedajúcou výbavou, ktoré vykonávajú špecializované činnosti pri poskytovaní pomoci samostatne, v skupinách alebo v súčinnosti so záchrannou jednotkou, do ktorej môžu byť začlenení;
“výbava”  sú technické prostriedky, dopravné prostriedky a iné prostriedky, ako aj materiál  a predmety osobnej a spoločnej potreby členov záchranných jednotiek a jednotlivých odborníkov;
“predmety pomoci”  sú potraviny, pitná voda, lieky, zdravotnícky materiál a iný materiál určený na bezplatné poskytnutie postihnutému obyvateľstvu na území štátu žiadajúcej zmluvnej strany.

 Článok 3
 Žiadosť o pomoc
(1) 	 Pomoc sa poskytuje na základe žiadosti.
(2) 	 Príslušné orgány zmluvných strán na predloženie a prijatie žiadosti sú: 
              v  Slovenskej republike
              Ministerstvo vnútra Slovenskej republiky 
              v  Chorvátskej  republike
              Ministerstvo vnútra Chorvátskej republiky. 
(3) 	 Žiadosť o pomoc podľa odseku 1 tohto článku musí obsahovať údaje o druhu a   rozsahu požadovanej pomoci, o kontaktných inštitúciách a osobách, ako aj návrh o spôsobe poskytnutia pomoci.
(4) 	 Žiadosť o pomoc podľa  odseku 1  sa podáva písomne v štátnom jazyku žiadajúcej zmluvnej strany alebo v anglickom jazyku. Žiadosť o pomoc môže byť podaná ústne, ale musí byť bezodkladne potvrdená písomne.

 Článok 4
 Formy pomoci
Pomoc sa poskytuje najmä vyslaním záchranných jednotiek alebo jednotlivých odborníkov so zodpovedajúcou výbavou a prostriedkami, poskytnutím predmetov pomoci alebo potrebných informácií. 

 Článok 5
 Prekračovanie štátnej hranice a pobyt na území štátu druhej  zmluvnej strany
(1)	Čas a miesto prekročenia štátnej hranice, spôsob príchodu a odchodu a dobu pobytu záchrannej jednotky a jednotlivých odborníkov na území štátu druhej zmluvnej strany budú riešiť príslušné orgány uvedené v článku 3 odsek 2.
(2)	Pri prekračovaní štátnej hranice a počas pobytu na území štátu druhej zmluvnej strany preukazuje svoju totožnosť iba vedúci záchrannej jednotky, ktorý predkladá jej menný zoznam. Ak prekračujú členovia záchrannej jednotky alebo jednotliví odborníci štátnu hranicu jednotlivo, alebo ak nepôsobia na území štátu druhej zmluvnej strany ako organizovaná skupina, preukazujú svoju totožnosť platným cestovným dokladom.
(3)	Členovia záchranných jednotiek a jednotliví odborníci sú oprávnení na území štátu druhej zmluvnej strany nosiť uniformu, ak to patrí k ich bežnému výstroju.  Používanie vlastných výstražných znamení záchrannými jednotkami sa riadi právnymi predpismi štátu žiadajúcej zmluvnej strany.
(4)	Na členov záchranných jednotiek  a jednotlivých odborníkov sa počas ich pobytu na území štátu druhej zmluvnej strany vzťahujú  právne predpisy  tohto štátu. 

 Článok 6
 Preprava výbavy a predmetov pomoci cez štátnu hranicu
(1)	Zmluvné strany uľahčia prepravu výbavy a predmetov pomoci cez štátnu hranicu. Vedúci záchrannej jednotky alebo jednotlivý odborník predloží pri prekračovaní štátnej hranice príslušnému colnému orgánu štátu žiadajúcej zmluvnej strany  iba zoznam výbavy a predmetov pomoci. Pre vozidlá používané záchrannými jednotkami a jednotlivými odborníkmi a pre vozidlá zabezpečujúce prepravu výbavy a predmetov pomoci sa nevyžaduje povolenie na medzinárodnú cestnú prepravu.
(2)	Výbava a predmety pomoci na základe tejto dohody sú oslobodené od cla, daní a iných platieb.
(3)	Záchranné jednotky a jednotliví odborníci nesmú vyvážať a dovážať okrem výbavy a predmetov pomoci žiadny iný tovar.
(4)	Ak je výbava ponechaná na území štátu žiadajúcej zmluvnej strany ako predmet pomoci je potrebné túto skutočnosť oznámiť príslušnému colnému orgánu žiadajúcej zmluvnej strany. Výbava, ktorá nebola spotrebovaná sa vyvezie späť na územie štátu požiadanej zmluvnej strany.
(5)	Žiadajúca zmluvná strana umožní dekontamináciu výbavy záchranných jednotiek a jednotlivých odborníkov. Ak dekontaminácia nie je možná, výbava sa môže ponechať na území štátu žiadajúcej zmluvnej strany.
(6)	Lieky obsahujúce omamné a psychotropné látky  môžu byť dovezené a použité  na území štátu žiadajúcej zmluvnej strany iba na účel poskytnutia nevyhnutnej zdravotnej pomoci pod lekárskym  dozorom.  Vedúci záchrannej jednotky predloží príslušnému colnému orgánu štátov oboch  zmluvných strán zoznam liekov obsahujúcich omamné a psychotropné latky s uvedením ich názvu a množstva.  Nespotrebované  lieky obsahujúce omamné a psychotropné látky musia byť pod colným dohľadom žiadajúcej zmluvnej strany vyvezené späť na územie štátu požiadanej zmluvnej strany na základe dokladov potvrdzujúcich názov a množstvo uvedených liekov. Tento obeh sa nepovažuje za dovoz a vývoz tovaru podľa medzinárodných zmlúv  o omamných a psychotropných látkach,  ktorými sú zmluvné strany viazané.
(7)	Dovoz zbraní a munície na územie štátu druhej zmluvnej strany nie je dovolený. V súlade s predpismi štátu žiadajúcej zmluvnej strany je povolený dovoz priemyselných trhavín a iniciátorov určených na záchranné činnosti.

 Článok 7
 Použitie lietadiel
(1)	Lietadlá sa môžu použiť na presun záchranných jednotiek a jednotlivých odborníkov, ich výbavy a predmetov pomoci a na vykonávanie záchrannej činnosti v súlade s touto dohodou.
(2)	Použitie lietadiel je potrebné oznámiť príslušným orgánom štátu žiadajúcej zmluvnej strany s uvedením údajov o druhu a označení lietadla, o posádke, náklade, čase odletu, predpokladanej trase a mieste pristátia.
(3)	Žiadajúca zmluvná strana v prípade potreby povolí let na určené miesta na  území jej štátu.
(4)	Na použitie lietadiel sa vzťahujú letecké predpisy zmluvných strán, predovšetkým povinnosť nahlasovania údajov o letoch príslušným leteckým orgánom. 
(5)	Ustanovenia tejto dohody sa primerane vzťahujú aj na posádky lietadiel.
(6)	Vojenské lietadlá je možné použiť v prípade vykonávania tejto dohody len so súhlasom žiadajúcej zmluvnej strany.

 Článok 8
Riadenie záchranných činností
(1)	Činnosti vykonávané podľa tejto dohody riadia  orgány štátu žiadajúcej zmluvnej strany zodpovedné za riadenie záchranných činností.
(2)	Úlohy záchranným jednotkám sa odovzdávajú len ich vedúcim, resp. jednotlivým odborníkom  požiadanej zmluvnej strany.
(3)	Žiadajúca zmluvná strana poskytuje primeranú ochranu a pomoc záchranným jednotkám a jednotlivým odborníkom požiadanej zmluvnej strany.

Článok 9
 Ukončenie pomoci
Záchranné jednotky a jednotliví odborníci ukončia svoju činnosť na základe dohody príslušných orgánov  zmluvných strán, alebo ak o tom rozhodne príslušný orgán jednej zo zmluvných strán. Záchranné jednotky a jednotliví odborníci sa bezodkladne musia vrátiť späť na územie svojho štátu.

 Článok 10
 Náhrada výdavkov
(1)	Požiadaná zmluvná strana nemá voči žiadajúcej zmluvnej strane nárok na náhradu výdavkov za poskytnutú pomoc vrátane výdavkov vzniknutých spotrebovaním, poškodením alebo stratou výbavy.
(2)	Výdavky na pomoc, ktorú požiadaná zmluvná strana len sprostredkúva od právnických osôb alebo fyzických osôb idú na ťarchu žiadajúcej zmluvnej strany. Žiadajúca zmluvná strana musí byť oboznámená so všetkými podmienkami pomoci a súhlasiť s nimi.
(3)	Ak záchranné jednotky a jednotliví odborníci spotrebujú počas zásahu, alebo v priamej súvislosti s ním svoje zásoby potravín a materiálu, sú im poskytnuté žiadajúcou zmluvnou stranou bezplatne. 
(4)	Záchranným jednotkám a jednotlivým odborníkom je žiadajúcou zmluvnou stranou bezplatne poskytovaná i nevyhnutná lekárska pomoc.
(5)	Ustanovenie odseku 1  nevylučuje možnosť hradenia výdavkov  žiadajúcou zmluvnou stranou, ak o tom sama rozhodne. V tom prípade bude uprednostnená požiadaná zmluvná strana.

 Článok 11
 Náhrada škôd
(1)	Zmluvné strany sa zriekajú všetkých nárokov na náhradu škody voči druhej zmluvnej strane v prípade škôd na majetku alebo životnom prostredí, ktoré spôsobil člen záchrannej jednotky alebo jednotlivý odborník v súvislosti s poskytovaním pomoci podľa tejto dohody, ak sa zmluvné strany nedohodnú inak.
(2)	Zmluvné strany sa zriekajú všetkých nárokov na náhradu škody voči druhej zmluvnej strane v prípade škôd na zdraví, trvalých následkov na zdraví  a smrti člena záchrannej jednotky alebo jednotlivého odborníka, ku ktorým došlo v súvislosti s poskytovaním pomoci podľa tejto dohody.
(3)	Ak člen záchrannej jednotky alebo jednotlivý odborník  požiadanej zmluvnej strany spôsobí na území štátu žiadajúcej zmluvnej strany v súvislosti s poskytovaním pomoci podľa tejto dohody škodu tretej osobe, za škodu zodpovedá žiadajúca zmluvná strana.
(4)	Ustanovenia predchádzajúcich odsekov  tohto článku sa nevzťahujú na prípady, keď škoda bola spôsobená úmyselne alebo z hrubej nedbanlivosti.
(5)	Ustanovenia odsekov 1 až 4 tohto článku sa vzťahujú len na škody, ktoré vzniknú pri vykonávaní dohody na území štátu žiadajúcej zmluvnej strany.
(6)	Príslušné orgány zmluvných strán budú úzko spolupracovať pri objasňovaní zranení, úmrtí alebo škody, ku ktorým došlo v súvislosti s poskytovaním pomoci podľa tejto dohody. Na tento účel si vymieňajú potrebné informácie.
 Článok 12
 Spojenie
 Príslušné orgány uvedené v  článku 3 odsek 2  zabezpečia vzájomné telefónne, rádiové a iné spojenia medzi záchrannými jednotkami v mieste poskytovania pomoci.

 Článok 13
 Ďalšie formy spolupráce
(1)	Zmluvné strany v súlade s cieľmi tejto dohody budú rozvíjať aj ďalšie formy spolupráce predovšetkým v týchto oblastiach:
a)   vzájomnej   informovanosti o hroziacich katastrofách, vzniknutých katastrofách a ich  následkoch,
b)    vzdelávaní a výcviku v ochrane, záchrane a poskytovaní pomoci,
c)    výmene vedeckých a technických informácií dôležitých na ochranu pred katastrofami,
d)    vývoji a výrobe ochrannej a záchranárskej výbavy a jej predaji na tretích trhoch.
(2) Príslušné orgány zmluvných strán sa navzájom informujú  o možnosti vzniku katastrof alebo vzniku katastrof,  ktorých následky sa šíria alebo sa môžu rozšíriť na územie štátu druhej zmluvnej strany. Tieto informácie  budú odovzdávané písomne  alebo ústne  v štátnom jazyku danej  zmluvnej strany alebo v anglickom jazyku. Informácie podané ústne musia  byť bezodkladne potvrdené  písomne.
(3) Ustanovenia tejto dohody sa primerane použijú i pri príprave a vykonávaní spoločných cvičení.
(4) Zmluvné strany budú vytvárať predpoklady pre spoluprácu národných humanitárnych organizácií  pri poskytovaní pomoci podľa tejto dohody a pri poskytovaní pomoci tretím štátom. 

Článok 14
 Riešenie sporov
 Prípadné spory súvisiace s výkladom alebo vykonávaním tejto dohody budú zmluvné strany riešiť diplomatickou cestou.
 
Článok 15
 Záverečné ustanovenia
(1)	Táto dohoda sa netýka práv a záväzkov, ktoré pre zmluvné strany vyplývajú z iných medzinárodných zmlúv.
(2)	Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť  deväťdesiatym (90.) dňom po dni doručenia neskoršej nóty, ktorou sa zmluvné strany vzájomne informujú o tom, že boli splnené  podmienky ustanovené vnútroštátnymi právnymi predpismi na nadobudnutie platnosti tejto dohody.
(3)	Táto dohoda sa uzaviera na neurčitý čas. Každá zo zmluvných strán môže dohodu diplomatickou cestou písomne vypovedať. Platnosť dohody skončí tri (3) mesiace odo dňa doručenia oznámenia o jej výpovedi.
(4)	Na záväzky, ktoré sa už začali plniť,  ale k dátumu skončenia platnosti dohody sú ešte neukončené, sa budú  vzťahovať ustanovenia tejto dohody až do ich úplného splnenia. 

 Dané v ............................................. dňa ............................ v dvoch pôvodných vyhotoveniach, každé v slovenskom a chorvátskom jazyku, pričom obe znenia majú rovnakú platnosť.

                  Za                                                                                                  Za 
vládu Slovenskej republiky                                                     vládu Chorvátskej republiky